**Ευρωεκλογές με ατζέντα Εθνικών εκλογών**

Καθώς πλησιάζουμε στην τελική ευθεία για τις Ευρωεκλογές του Ιουνίου 2024, καταγράφονται τάσεις διαφοροποιήσεων στους κομματικούς συσχετισμούς και οι κάλπες αποκτούν όλο και μεγαλύτερη σημασία για την επόμενη μέρα στο πολιτικό σκηνικό.

Η Κυβέρνηση διανύει μια μάλλον δύσκολη πολιτικά περίοδο, είτε λόγω των νομοθετικών της κινήσεων (βλέπε γάμο ομόφυλων ζευγαριών και μη κρατικά Πανεπιστήμια), είτε λόγω των εξελίξεων στην τραγωδία των Τεμπών και της, μόλις προ ημερών, της γυναικοκτονίας έξω από το αστυνομικό τμήμα των Αγίων Αναργύρων. Παράλληλα, η ακρίβεια εξακολουθεί να είναι το κυρίαρχο πρόβλημα στην καθημερινότητα των νοικοκυριών τα οποία, προς το παρόν τουλάχιστον, δεν νοιώθουν κάποια αποσυμπίεση από τα μέτρα ανάσχεσης που υιοθέτησε η Κυβέρνηση. Όλα αυτά αφήνουν το αποτύπωμά τους στους ποιοτικούς δείκτες: η ικανοποίηση από το Κυβερνητικό έργο έχει μειωθεί αισθητά σε σχέση με τρεις (3) μήνες πριν, ενώ αντίστοιχη μείωση καταγράφεται και στο ποσοστό των πολιτών που δηλώνουν ότι τα πράγματα κινούνται προς τη σωστή κατεύθυνση. Ωστόσο, σε επίπεδο εκλογικής επιρροής ενόψει των Ευρωεκλογών, η Νέα Δημοκρατία φαίνεται να κινείται –προς το παρόν –κοντά στις επιδόσεις της των Ευρωεκλογών του 2019. Είναι προφανές ότι εάν η Νέα Δημοκρατία προσεγγίσει την εκλογική επίδοση των Ευρωεκλογών του 2019 και μάλιστα μετά από πέντε (5) χρόνια στο τιμόνι της χώρας, θα μπορεί να ισχυριστεί ότι πέρασε τον «σκόπελο» της Ευρωκάλπης, χωρίς σοβαρά προβλήματα. Αν όμως το ποσοστό της δεν έχει μπροστά το 3, θα καταγραφεί μια εικόνα φθίνουσας πορείας, που μπορεί να οδηγήσει σε διαφορετική δυναμική και εξελίξεις, μεσοπρόθεσμα.

Η εικόνα στο χώρο της αντιπολίτευσης μπορεί να περιγραφεί συνοπτικά με δύο λέξεις: κατακερματισμός και ανταγωνισμός. Ο κατακερματισμός είναι προφανής: κανένα κόμμα δεν πλησιάζει το 20%, ώστε να εδραιωθεί ως ο προφανής ανταγωνιστικός πόλος της ΝΔ, ενώ οι μνηστήρες της δεύτερης θέσης (ΣΥΡΙZA και ΠΑΣΟΚ-ΚΙΝΑΛ) βρίσκονται κοντά και κανένας δεν μπορεί να προβλέψει με ασφάλεια την τελική τους κατάταξη το βράδυ της 9ης Ιουνίου. Ωστόσο, είναι προφανές ότι ο ΣΥΡΙΖΑ ανακάμπτει αισθητά από το δημοσκοπικό «χειμώνα» των προηγούμενων μηνών, ενώ αντίθετα το ΠΑΣΟΚ – ΚΙΝΑΛ εμφανίζει σαφή ανακοπή των ανοδικών τάσεων που είχε καταγράψει, με αποτέλεσμα να βρίσκεται– δημοσκοπικά πάντα–ξανά στην τρίτη θέση.

Η νομοθετικές κινήσεις της Κυβέρνησης, ειδικά στο θέμα των ομόφυλων ζευγαριών, καθώς και η ανάδειξη θεμάτων εγκληματικότητας και δημόσιας ασφάλειας, δίνουν αέρα στα πανιά της Ελληνικής Λύσης του κ. Βελόπουλου, ο οποίος εισπράττει δυσαρεστημένους από την Κυβέρνηση (ψηφοφόρους της ΝΔ) και μάλιστα από δύο πλευρές: από παραδοσιακούς ψηφοφόρους που αυτοτοποθετούνται στη Δεξιά, αλλά και από ψηφοφόρους που αυτοτοποθετούνται στο χώρο του Κέντρου και δείχνουν να πείθονται από τη ρητορική του κ. Βελόπουλου, την οποία αντιμετωπίζουν ως «φωνή λογικής». Στο άλλο άκρο του άξονα Αριστεράς – Δεξιάς, το ΚΚΕ καταγράφει επίσης αυξητικές τάσεις, εισπράττοντας μεγάλο ποσοστό ψηφοφόρων που αυτοτοποθετούνται στην Αριστερά (μάλιστα έχει περάσει στην πρώτη θέση σε αυτή την ομάδα ψηφοφόρων), αλλά και κεφαλαιοποιώντας την υψηλή δημοτικότητα του κ. Κουτσούμπα. Στους κερδισμένους της περιόδου και η κ. Κωνσταντοπούλου, που διατηρεί υψηλή δημοτικότητα, ενώ η Νέα Αριστερά φαίνεται να κερδίζει σταδιακά το στοίχημα του 3% και μπορεί να ελπίζει σε υψηλότερες επιδόσεις. Το στοίχημα του 3% φαίνεται, προς το παρόν, να κερδίζει και η ΝΙΚΗ, ενώ για τους Σπαρτιάτες το μέλλον είναι άγνωστο μετά και τις τελευταίες δικαστικές εξελίξεις.

Σε κάθε περίπτωση, οι Ευρωεκλογές μόνο ατζέντα Ευρωπαϊκών θεμάτων δεν θα έχουν. Μόλις το 30% των ψηφοφόρων αναφέρουν ότι το βασικό κριτήριο για την ψήφο τους τον Ιούνιο θα είναι οι θέσεις των κομμάτων για την Ευρώπη. Η μεγάλη πλειοψηφία θα κατευθυνθεί προς τις κάλπες με στόχο να στείλει μηνύματα παντού: από το να τιμωρήσει ή να επιβραβεύσει την Κυβέρνηση, μέχρι το να ενισχύσει κάποιο μικρότερο κόμμα ή να καθορίσει τον κύριο αντίπαλο της ΝΔ στις επόμενες Βουλευτικές κάλπες, όποτε κι΄ αν στηθούν.